CELEX: 62022TN0049
Language: et
Date: 2022-01-27 00:00:00
Title: Kohtuasi T-49/22: 27. jaanuaril 2022 esitatud hagi – Rumeenia versus komisjon

28.3.2022   
            
            
               ET
            
            
               Euroopa Liidu Teataja
            
            
               C 138/26
            
         
      27. jaanuaril 2022 esitatud hagi – Rumeenia versus komisjon
      (Kohtuasi T-49/22)
      (2022/C 138/31)
      Kohtumenetluse keel: rumeenia
      
         Pooled
      
      
         Hageja: Rumeenia (esindajad: E. Gane ja L. Bațagoi)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada osaliselt komisjoni 17. novembri 2021. aasta otsus (EL) 2021/2020, mille kohaselt Euroopa Liit ei rahasta teatavaid kulusid, mida liikmesriigid on kandnud Euroopa Põllumajanduse Tagatisfondi (EAGF) ja Euroopa Maaelu Arengu Põllumajandusfondi (EAFRD) raames, seoses 178 320 110,85 euro suuruse summaga, mida Rumeenia akrediteeritud makseagentuur tasus, mis deklareeriti EAGFi ja EAFRDi alusel ja mis vastavad kindla määraga korrektsioonidele (5 % ja 2 %), mida kohaldati liidu õiguse rikkumise järel seoses 2017. ja 2018. taotlusaasta pindalatoetusega (eelarveaastad 2018 ja 2019); (1)
                  
               
            
                  —
               
               
                  mõista kohtukulud välja komisjonilt.
               
            
         Väited ja peamised argumendid
      
      Hagi põhjenduseks esitab hageja kolm väidet.
      
                  1.
               
               
                  Esimene väide, et komisjon ei ole nõuetekohaselt teostanud oma pädevust välistada neid summasid liidu rahastamise alt vastavalt määruse nr 1306/2013 (2) artiklile 52.
                  Komisjon ei ole nõuetekohaselt viinud läbi vastavuse kontrolli taotlusaastate 2017 ja 2018 kohta:
                  Komisjon on teinud vea, kui ta järeldas, et esines rikkumine seoses halduskontrollidega, mis puudutasid keskkonnasäästlikumaks muutmise makseid, mis mõjutas fonde. Isegi kui kõnealune rikkumine oleks esinenud, muutis komisjoni tegevus – nimelt järelduste väga ebamäärane sõnastamine ja 2017. ning 2018. aastat puudutavate uurimiste ajaline kokkulangemine – võimatuks esitada asjaomaseid mõju arvutusi määruse nr 908/2014 (3) artikli 34 lõike 3 kolmanda lõigu tähtaegu arvestades. Selles kontekstis on komisjon põhjendamatult ja sama määruse artikli 34 lõiget 6 rikkudes keeldunud analüüsimast andmeid ja arvutusi, mille Rumeenia ametiasutused esitasid 2018. aasta uurimist puudutavas lepitustaotluses (5. veebruari 2020. aasta taotlus). Komisjon ei oleks pidanud mingil juhul kohaldama kindlasummalist 5 % korrektsiooni.
                  Komisjoni tegevus 2018. aasta uuringuga seoses, mis puudutab LPIS-i (4)
                     ajakohastamisel toimunud rikkumisi – võrdlusmaatükkide kvaliteet ja nõuetekohane identifitseerimine LPIS-GIS-is (5) – eelkõige asjaolu, et kesksed aspektid selgitati tema lõplikus seisukohas 2017. aasta uurimise kohta (20. detsembril 2019 edastatud seisukoht) – muutis võimatuks määrata kindlaks nimetatud rikkumiste ulatust ja esitada asjaomaseid mõju arvutisi määruse nr 908/2014 artikli 34 lõike 3 kolmandas lõigus toodud tähtajal. Selles kontekstis on komisjon põhjendamatult ja sama määruse artikli 34 lõiget 6 rikkudes keeldunud analüüsimast andmeid ja arvutusi, mille Rumeenia ametiasutused esitasid 2018. aasta uurimist puudutavas lepitustaotluses (5. veebruari 2020. aasta taotlus).
                  Komisjoni tegevus 2018. aasta uurimise raames, mis puudutas rikkumisi seoses maksimaalse maa-alaga, mille kohta sai taotleda EAFRDi rahastatud pindalatoetusi, kusjuures selle tegevusega määrati oma arvutusmeetod, ei saa asendada Rumeenia ametiasutuste 10. juunil 2019 esitatud andmete ja arvutuste analüüsi. Lisaks ei võimaldanud selline tegevus Rumeenia ametiasutustel määruse nr 908/2014 artikli 34 lõike 3 kolmandas lõigus kehtestatud tähtajaks tuvastada, milliseid vajalikke kohandusi tuleb esitatud andmetesse ja arvutustesse teha. Selles kontekstis on komisjon põhjendamatult ja sama määruse artikli 34 lõiget 6 rikkudes keeldunud analüüsimast andmeid ja arvutusi, mille Rumeenia ametiasutused esitasid 2018. aasta uurimist puudutavas lepitustaotluses (5. veebruari 2020. aasta taotlus).
                  Komisjon järeldas ekslikult, et esinevad rikkumised seoses piisava arvu kohapealsete kontrollide teostamisega, mis puudutasid keskkonnasäästlikumaks muutmise maksete korda, viidates ekslikult kontrolliandmetele ja -statistikale, mis edastati määruse nr 809/2014 (6) artikli 9 lõike 1 alusel. Isegi kui kõnealune rikkumine oleks esinenud, ei oleks komisjon pidanud kohaldama kindlasummalist 5 % korrektsiooni.
               
            
                  2.
               
               
                  Teine väide, et on rikutud proportsionaalsuse põhimõtet.
                  Rumeenia väidab, et vaidlustatud otsus on vastuolus proportsionaalsuse põhimõttega, kuna kindlasummaliste 5 % korrektsioonide kohaldamisel seoses EAGFi rahastamisega ja kindlasummaliste 2 % korrektsioonide kohaldamisel seoses EAFRDi rahastamisega taotlusaastatel 2017 ja 2018 (eelarveaastad 2018 ja 2019) on üle hinnatud tuvastatud rikkumistest tekkinud kaotusi liidu fondides, kuna need määrad 2 % ja 5 % ei võta arvesse rikkumiste laadi ja raskust ega selle finantsmõju liidu eelarvele.
               
            
                  3.
               
               
                  Kolmas väide, et on rikutud EL toimimise lepingu artikli 296 teises lõigus toodud põhjendamiskohustust.
                  Komisjon rikkus EL toimimise lepingu artikli 296 teises lõigus toodud põhjendamiskohustust, kui ta ei põhjendanud piisavalt ja asjakohaselt ühest küljest rikkumiste olemasolu ja seda, miks ta lükkas tagasi Rumeenia ametiasutuste esitatud argumendid ja arvutused, ning teisest küljest seda, et määruse nr 908/2014 artikli 34 lõige 6 ei ole kohaldatav, arvestades 2017 ja 2018. aastat puudutava vastavuse kontrolli menetluse eripärasid.
               
            
         (1)  ELT 2021, L 413, lk 10.
      
         (2)  ELT 2013, L 347, lk 549.
      
         (3)  ELT 2014, L 255, lk 59.
      
         (4)  Maatükkide identifitseerimise süsteem.
      
         (5)  Maatükkide identifitseerimise süsteem – geoinfosüsteem.
      
         (6)  ELT 2014, L 227, lk 69.